CELEX: 32016D1774
Language: hr
Date: 2016-10-04 00:00:00
Title: Provedbena odluka Komisije (EU) 2016/1774 оd 4. listopada 2016. o izmjeni Odluke 2010/381/EU o hitnim mjerama koje se primjenjuju na pošiljke proizvoda akvakulture uvezenih iz Indije i namijenjenih prehrani ljudi (priopćeno pod brojem dokumenta C(2016) 6280) (Tekst značajan za EGP)

6.10.2016   
            
            
               HR
            
            
               Službeni list Europske unije
            
            
               L 271/7
            
         PROVEDBENA ODLUKA KOMISIJE (EU) 2016/1774
   оd 4. listopada 2016.
   o izmjeni Odluke 2010/381/EU o hitnim mjerama koje se primjenjuju na pošiljke proizvoda akvakulture uvezenih iz Indije i namijenjenih prehrani ljudi
   
      
         (priopćeno pod brojem dokumenta C(2016) 6280)
      
   
   (Tekst značajan za EGP)
   EUROPSKA KOMISIJA,
   uzimajući u obzir Ugovor o funkcioniranju Europske unije,
   uzimajući u obzir Uredbu (EZ) br. 178/2002 Europskog parlamenta i Vijeća od 28. siječnja 2002. o utvrđivanju općih načela i uvjeta zakona o hrani, osnivanju Europske agencije za sigurnost hrane te utvrđivanju postupaka u područjima sigurnosti hrane (1), a posebno njezin članak 53. stavak 1. točku (b) podtočku ii.,
   budući da:
   
               (1)
            
            
               Uredbom (EZ) br. 178/2002 utvrđuju se opća načela kojima se uređuje općenito hrana i hrana za životinje te posebno sigurnost hrane i hrane za životinje na razini Unije i na nacionalnoj razini. Njome se predviđaju hitne mjere ako je očito da bi hrana ili hrana za životinje uvezena iz treće zemlje mogla predstavljati ozbiljan rizik za zdravlje ljudi, zdravlje životinja ili okoliš te da se taj rizik ne može zadovoljavajuće prevladati mjerama koje poduzimaju države članice.
            
         
               (2)
            
            
               Direktivom Vijeća 96/23/EZ (2) predviđeno je da se nadziru procesi proizvodnje životinja i primarnih proizvoda životinjskoga podrijetla kako bi se otkrila prisutnost određenih rezidua i tvari u živim životinjama, njihovim izlučevinama i tjelesnim tekućinama i u tkivima, proizvodima životinjskoga podrijetla, hrani za životinje i vodi za piće.
            
         
               (3)
            
            
               Odlukom Komisije 2010/381/EU (3) predviđeno je da se najmanje 10 % pošiljaka proizvoda akvakulture iz Indije namijenjenih prehrani ljudi mora ispitati na prisutnost farmakološki djelatnih tvari kako je definirano člankom 2. točkom (a) Uredbe (EZ) br. 470/2009 Europskog parlamenta i Vijeća (4), a posebno na kloramfenikol, tetraciklin, oksitetraciklin i klortetraciklin te metabolite nitrofurana.
            
         
               (4)
            
            
               Rezultati analitičkih ispitivanja koje provode službeni kontrolni laboratoriji pokazuju nezadovoljavajući stupanj usklađenosti proizvoda akvakulture iz Indije namijenjenih prehrani ljudi u pogledu prisutnosti rezidua kloramfenikola, tetraciklina, oksitetraciklina, klortetraciklina i metabolita nitrofurana.
            
         
               (5)
            
            
               Nalazi inspekcije koju je u Indiji u ožujku 2014. provela inspekcijska služba Komisije potvrdili su da indijska jamstva u pogledu stanja rezidua u proizvodima akvakulture ovise u velikoj mjeri o postojećim dodatnim programima ispitivanja prije izlovljavanja i prije izvoza, a njima se donekle ublažavaju dugotrajni nedostaci službenih kontrola na gospodarstvima, a posebno vrlo nezadovoljavajuće službene kontrole upotrebe veterinarsko-medicinskih proizvoda. Ipak, razmjerno malen raspon tvari na koje se provodi ispitivanje u okviru tih dodatnih programa umanjuje pouzdanost tih jamstava. Dosad se preporuke iz inspekcijskog izvješća o službenom praćenju akvakulturnih uzgajališta nisu provodile na zadovoljavajući način.
            
         
               (6)
            
            
               Primjereno je prilagoditi mjere Odluke 2010/381/EU u pogledu svih proizvoda akvakulture uvezenih iz Indije i namijenjenih prehrani ljudi. Obvezu ispitivanja trebalo bi ojačati kako bi se proizvođače iz Indije nastavilo odvraćati od zlouporabe relevantnih tvari i kako bi se smanjio rizik za zdravlje ljudi u Europskoj uniji.
            
         
               (7)
            
            
               Nakon uvođenja integriranog računalnog veterinarskog sustava („Traces”) u skladu s člankom 3. Odluke Komisije 2004/292/EZ (5) i poboljšanja uporabe uvoznog modula u sustavu „Traces” u pogledu informiranja o nalazima laboratorijskog ispitivanja, države članice trebale bi biti oslobođene obveze tromjesečnog izvještavanja utvrđene u članku 5. stavku 2. Odluke 2010/381/EU.
            
         
               (8)
            
            
               Odluku 2010/381/EU trebalo bi stoga na odgovarajući način izmijeniti.
            
         
               (9)
            
            
               Mjere predviđene ovom odlukom u skladu su s mišljenjem Stalnog odbora za bilje, životinje, hranu i hranu za životinje,
            
         DONIJELA JE OVU ODLUKU:
   Članak 1.
   Odluka 2010/381/EU mijenja se kako slijedi:
   
               1.
            
            
               U članku 3. stavak 1. zamjenjuje se sljedećim:
               „1.   Koristeći se odgovarajućim planovima uzorkovanja, države članice osiguravaju prikupljanje službenih uzoraka iz najmanje 50 % pošiljaka koje se prijavljuju za uvoz na graničnim prijelazima na njihovu državnom području. Ako se pošiljka sastoji od proizvoda akvakulture iz više od jednog objekta podrijetla, uzimaju se uzorci za svaki pojedinačni objekt.”
            
         
               2.
            
            
               U članku 5. briše se stavak 2.
            
         Članak 2.
   Ova je odluka upućena državama članicama.
   
      Sastavljeno u Bruxellesu 4. listopada 2016.
      
         
            Za Komisiju
         
         Vytenis ANDRIUKAITIS
         
            Član Komisije
         
      
   
   
      (1)  SL L 31, 1.2.2002., str. 1.
   
   
      (2)  Direktiva Vijeća 96/23/EZ od 29. travnja 1996. o mjerama za praćenje određenih tvari i njihovih ostataka u živim životinjama i proizvodima životinjskog podrijetla (SL L 125, 23.5.1996., str. 10.).
   
      (3)  Odluka Komisije 2010/381/EU od 8. srpnja 2010. o hitnim mjerama koje se primjenjuju na pošiljke proizvoda akvakulture uvezenih iz Indije i namijenjenih prehrani ljudi (SL L 174, 9.7.2010., str. 51.).
   
      (4)  Uredba (EZ) br. 470/2009 Europskog parlamenta i Vijeća od 6. svibnja 2009. o propisivanju postupaka Zajednice za određivanje najvećih dopuštenih količina rezidua farmakološki djelatnih tvari u hrani životinjskog podrijetla, o stavljanju izvan snage Uredbe Vijeća (EEZ) br. 2377/90 i o izmjeni Direktive 2001/82/EZ Europskog parlamenta i Vijeća i Uredbe (EZ) br. 726/2004 Europskog parlamenta i Vijeća (SL L 152, 16.6.2009., str. 11.).
   
      (5)  Odluka Komisije 2004/292/EZ od 30. ožujka 2004. o uvođenju sustava Traces te izmjeni Odluke 92/486/EEZ (SL L 94, 31.3.2004., str. 63.).